Man sterf tydens valskermsprong‘n 56-jarige man is Sondag tydens ŉ valskermsprong dood. Die voorval het omstreeks 09:00 by ŉ valskermklub in Durban plaasgevind. Volgens die Valskermvereniging van Suid-Afrika (Pasa) was dit Gareth Vaughan se eerste statiese lynsprong. “Met ŉ statiese lynsprong word ŉ koord aan die vliegtuig vasgemaak wat outomaties die valskermspringer se valskerm ontplooi,” het Mark Bellingan, Pasa se nasionale veiligheidsbeampte, gesê. “Die man se valskerm het normaalweg ontplooi en hy het dit aanvanklik gestuur. Sowat 450m bo die grond het hy ŉ draai na die weste van die vliegveld gemaak. Hy het aanhou beweeg in ŉ westelike rigting, weg van die landingsarea af. Hy het geen pogings aangewend om sy rigting te verander nie. Hy het ŉ end verder in ŉ afgebakende gebied te lande gekom.” Vaughan is op die toneel dood verklaar. ŉ Nadoodse ondersoek is van stapel gestuur om die oorsaak van die dood te bepaal. – Sapa